****

**Oheň, dobrý sluha, ale zlý pán**

Kto podceňuje nebezpečenstvo, býva prekvapený!

Napriek viacerým upozorneniam sa ešte stále stretávame s vypaľovaním trávy a bylinných porastov. V mnohých prípadoch sa končí vypaľovanie zásahom hasičov.

Majitelia záhrad sa snažia týmto spôsobom zbaviť nechceného odpadu. Na jar je to suchá tráva a na jeseň popadané lístie či drevo zo stromov. Opadnuté lístie a suchú trávu záhradkári často spaľujú vo svojich záhradách alebo v dvoroch obytných domov.

V súčasnosti je v platnosti niekoľko zákonov, ktoré vypaľovanie trávy, porastov bylín a kríkov ako aj **spaľovanie odpadov zo záhrad a domácnosti zakazujú.**

**Zákon NR SR č.314/2001 o požiarnej ochrane, ktorý zakazuje zakladať oheň tam, kde môže dôjsť k jeho rozšíreniu a ďalej zakazuje vypaľovať porasty bylín, kríkov a stromov, zákon NR SR č.438/2002 Z.z., ktorým sa mení a dopĺňa zákon 314/2001 o Hasičskom a záchrannom zbore a mení zákon NR SR č.314/2001 Z.z. o ochrane pred požiarmi.**

**Výška pokôt za vypaľovanie trávy a spaľovanie odpadu je rôzna:**

**Ak sa postupuje podľa zákona o odpadoch, tak v blokovom konaní je pokuta do 33 eur a v správnom konaní do 166 eur. Ak sa postupuje podľa zákona o ochrane pred požiarmi, tak v blokovom konaní od hasičov môže byť pokuta do 33 eur a v správnom konaní do 332 eur. Právnické osoby majú prísnejšie postihy a v prípade, že dôjde k správnemu konaniu, zákon umožňuje postihnúť ich pokutou do 16 596 eur. Pokiaľ by došlo k opätovnému vypaľovaniu tráv, môže sa pokuta vyšplhať až na 33 194 eur. V prípade ak požiar spôsobí veľkú škodu, hrozí fyzickým a právnickým osobám trestné stíhanie.**

Vypaľovanie trávy a odpadov po zbere úrody je nielen protizákonné ale aj nebezpečné a nie sú zriedkavé prípady, že ľudia naň doplatia životom.

Ak niekoho uvidíte, ako spaľuje alebo vidíte odkiaľ sa šíri nepríjemný dym, upovedomte o tom Obecný úrad v Chmeľnici alebo štátnu políciu na t. č. **158.**

**Čo robiť v prípade už rozšíreného požiaru?**

Bezodkladne ohlásiť vznik požiaru na ohlasovňu požiarov **– t. č. 150 resp. 112,** alebo zabezpečiť jeho ohlásenie. Uviesť: kde horí(presnú adresu a tel. číslo), čo horí, kto volá. Ďalej je potrebné uviesť podrobnejšie informácie o požiari, vyčkať na spätný telefonát ohlasovne požiarov a riadiť sa jej pokynmi.